哭祖六自虛
作者：王維
朝代：唐

paragraphs: 否極嘗聞泰，嗟君獨不然。
憫凶纔稚齒，羸疾主中年。
餘力文章秀，生知禮樂全。
翰留天帳覽，詞入帝宮傳。
國訝終軍少，人知賈誼賢。
公卿盡虛左，朋識共推先。
不恨依窮轍，終期濟巨川。
才雄望羔雁，壽促背貂蟬。
福善聞前錄，殲良昧上玄。
何辜鎩鸞翮，底事碎龍泉。
鵩起長沙賦，麟終曲阜編。
域中君道廣，海內我情偏。
乍失疑猶見，沈思悟絕緣。
生前不忍別，死後向誰宣。
爲此情難盡，彌令憶更纏。
本家清渭曲，歸葬舊塋邊。
永去長安道，徒聞京兆阡。
旌車出郊甸，鄉國隱雲天。
定作無期別，寧同舊日旋。
候門家屬苦，行路國人憐。
送客哀難進，征途泥復前。
贈言爲挽曲，奠席是離筵。
念昔同攜手，風期不暫捐。
南山俱隱逸，東洛類神仙。
未省音容間，那堪生死遷。
花時金谷飲，月夜竹林眠。
滿地傳都賦，傾朝看藥船。
羣公咸屬目，微物敢齊肩。
謬合同人旨，而將玉樹連。
不期先挂劒，長恐後施鞭。
爲善吾無矣，知音子絕焉。
琴聲縱不沒，終亦繼悲弦。